《雨阻黑河》
清代·徐兰

天地有此河，墨流独浼浼。黄河曾为圣人清，浊浪咆哮独不改。

曾遥西上势蜿蜒，两旗疆界相钩连。受降城头坐飞将，牧马不敢争河边。

上有共工触破未补之漏天，下有鲛人痛哭不测之深渊。

阳春有脚走不到，那得两岸生人烟。但见奇花塞洲渚，色如人面形如拳。

花里见鱼不见水，一网可以盈一船。饥儿阻雨不须哭，朝鱼暮鱼食尚足。

雷电光中住过春，脚底莓苔黯然绿。天晴曝衣上古原，白骨堆边检金镞。

作者简介：江苏常熟人，字芬若，一字芝仙，号芸轩。流寓北通州。诗得王士禛指授。画工花卉，尤长白描人物。交游甚广，曾与王翚、王原祁等二十九人合作《芝仙书屋图》，题跋者六十人。卒年七十余。有《出塞诗》、《芝仙书屋集》。